L 111/4
SK
Úradný vestník Európskej únie
26.4.2023
(14)
Cieľ zníženia emisií skleníkových plynov do roku 2030 stanovený v nariadení (EÚ) 2018/842 je potrebné zrevidovať pre každý členský štát.
Metodika použitá pri revízii vnútroštátnych cieľov zníženia emisií skleníkových plynov do roku 2030 by mala byť rovnaká ako metodika, ktorá bola použitá pri prijatí nariadenia (EÚ) 2018/842, keď sa národné príspevky určovali so zreteľom na rôzne kapacity a príležitosti na nákladovú efektívnosť v členských štátoch, aby sa zabezpečilo spravodlivé a vyvážené rozloženie úsilia.
Cieľ zníženia emisií skleníkových plynov každého členského štátu v roku 2030 by sa mal preto stanoviť vo vzťahu k úrovni jeho emisií skleníkových plynov z roku 2005, na ktoré sa vzťahuje uvedené nariadenie a ktoré boli preskúmané podľa jeho článku 4 ods.
3, s výnimkou overených emisií skleníkových plynov zo zariadení, ktoré v roku 2005 už boli funkčné, ale ktoré sa začlenili do EU ETS až po roku 2005.
(15)
V dôsledku toho sú od roku nadobudnutia účinnosti tohto nariadenia potrebné nové záväzné vnútroštátne limity vyjadrené v ročne pridelených emisných kvótach.
Uvedené limity budú postupne viesť k cieľu zníženia emisií skleníkových plynov každého členského štátu do roku 2030.
Zachovávajú sa ročné limity na roky predchádzajúce roku nadobudnutia účinnosti tohto nariadenia stanovené vo vykonávacom rozhodnutí Komisie (EÚ) 2020/2126 (12).
(16)
Pandémia ochorenia COVID-19 a útočná vojna Ruska proti Ukrajine majú vplyv na hospodárstvo Únie a úroveň jej emisií skleníkových plynov v rozsahu, ktorý zatiaľ nie je možné úplne vyčísliť.
Na druhej strane, Únia zavádza svoj najväčší balík stimulov v histórii a urýchľuje odklon od využívania fosílnych palív, čo má potenciálny vplyv aj na úroveň emisií skleníkových plynov.
Vzhľadom na uvedené neistoty a iné nepredvídané udalosti, ktoré majú vplyv na emisie skleníkových plynov, je vhodné preskúmať údaje o emisiách v roku 2025 a v prípade potreby aktualizovať ročne pridelené emisné kvóty v roku 2025 na roky 2026 až 2030.
Uvedená aktualizácia by sa mala zakladať na komplexnom preskúmaní údajov z národných inventúr, ktoré vykoná Komisia s cieľom zistiť priemerné emisie skleníkových plynov každého členského štátu v rokoch 2021, 2022 a 2023.
(17)
V súlade s nariadením (EÚ) 2021/1119 by sa znižovanie priamych emisií skleníkových plynov, ktoré bude musieť byť doplnené zvýšeným odstraňovaním uhlíka, aby sa dosiahla klimatická neutralita, malo považovať za prioritu.
V nariadení (EÚ) 2021/1119 sa uznáva, že záchyty uhlíka zahŕňajú prirodzené a technologické riešenia.
Je dôležité, aby sa zaviedol systém Únie na certifikáciu odstraňovania bezpečne a trvalo uloženého uhlíka prostredníctvom technologických riešení, ktorý by členským štátom a účastníkom trhu poskytoval jednoznačnosť s cieľom posilniť takéto odstraňovanie uhlíka.
Keď je takýto systém certifikácie v platnosti, môže sa vykonať analýza započítavania takéhoto odstraňovania uhlíka podľa práva Únie.
(18)
S cieľom stimulovať skoršie opatrenia a ďalej zabezpečovať environmentálnu integritu je potrebné a vhodné znížiť stropy pre vypožičiavanie a ukladanie ročne pridelených emisných kvót na celé obdobie rokov 2021 až 2030.
Členské štáty by na druhej strane mali mať možnosť postupne znižovať svoje emisie skleníkových plynov a nákladovo efektívnym spôsobom dosiahnuť svoje zvýšené vnútroštátne ciele zníženia emisií skleníkových plynov do roku 2030.
Vzhľadom na nové a prísnejšie ročne pridelené emisné kvóty, ktoré sa vyžadujú v tomto nariadení, je vhodné zvýšiť existujúce stropy pre prevody ročne pridelených emisných kvót medzi členskými štátmi.
Možnosť prevodu ročne pridelených emisných kvót podporuje spoluprácu medzi členskými štátmi, čo im umožňuje dosiahnuť svoje ciele zníženia emisií skleníkových plynov nákladovo efektívnym spôsobom a zároveň si zachovať environmentálnu integritu.
Mala by sa zaistiť transparentnosť takýchto prevodov, aby sa vykonávali spôsobom, ktorý vyhovuje obom stranám, a to aj prostredníctvom aukcií, využitia trhových sprostredkovateľov konajúcich ako zástupcovia, prostredníctvom dvojstranných dohôd alebo využitia elektronického rozhrania zameraného na uľahčenie výmeny informácií o zamýšľaných prevodoch a zníženie nákladov na ne.
(12) Vykonávacie rozhodnutie Komisie (EÚ) 2020/2126 zo 16. decembra 2020, ktorým sa stanovujú ročne pridelené emisné kvóty členských štátov na roky 2021 až 2030 podľa nariadenia Európskeho parlamentu a Rady (EÚ) 2018/842 (Ú. v.
EÚ L 426, 17.12.2020, s. 58).